યજ્ઞનો પ્રારંભ થઈ ચૂક્યો હતો. ઈન્દ્ર સહિત બધા દેવતાઓ યજ્ઞમાં આહુતિ આપી રહ્યા હતા. યજ્ઞના મુખ્ય પુરોહિત ગૃત્સમદ ઋષિ હતા. મંત્રોનું પઠન કરતાં તેમના ધ્યાનમાં આવ્યું કે વાતાવરણમાં કોઈ એવાં તત્ત્વો છે, જે યજ્ઞમાં અડચણ પેદા કરવાનો પ્રયત્ન કરી રહ્યા છે, તેમણે સમાધિમાં જોયું તો દેખાયું કે કેટલાક અસુરો ઈન્દ્રની ઈર્ષ્યાને લઈને યજ્ઞમાં અવરોધ પેદા કરી રહ્યા છે, તેઓ ઈન્દ્રને મારીને કે તેનું અપહરણ કરીને યજ્ઞને નષ્ટ કરી દેશે.